钦定古今图书集成/明伦汇编/闺媛典/第365卷 > 《薄命词自序》邵联使〈邵爱女〉
## 钦定古今图书集成/明伦汇编/闺媛典/第365卷 > 《薄命词自序》邵联使〈邵爱女〉

妾，闽三山之薄命女也。居临湖畔，系出田间。幼事女
红，性耽书史。门前之水色山光，时形笔墨；眼底之春
花秋月，每寄篇章。正待字于深闺，赋摽梅之已实。适
罹变乱，日益逡巡。迨王师入闽，甲胄云集。从征豪俊，
冠盖蝉联。曾夸翩翩裘马，买笑寻春。堪叹蚩蚩愚氓，
兴思嫁女。谁非父母，何忍以“玉骨冰肌，不崇朝而抛”
两地；属在儿女，更难以门衰户冷，思择配以怼二人。
是以屈节小星，于归豪室。定情之夕，不啻掌珠；燕婉
之私，真同合璧。他如燕燕莺莺，长期比翼。兹则生生
世世，愿缔良缘。奈嫣红易谢，好事多磨。奏凯北旋，故
乡南望。远人之别泪未干，狮子之吼声骤至。大施挞
伐，横肆䲭张。凛遵四畏，无情郎顷刻“心更不展一筹。”
老司空等闲见惯，天胡可问？命也如何？仅免人彘之
刑，卒陷阍奴之配。于斯已矣，能不悲哉！离彼侯门，来
兹鼠穴。土炕蓬窗，满面触蜘蛛之网；荻帘瓦灶，刮耳
喧蟋蟀之声。锦堂燕子，飞入人家；玉砌名花，委填沟
壑。郎真薄幸，妾实何尤？每甘白练以摧残，香销梦断；
无奈小姑之狡黠。影逐形随。恨欲死之不能，觉偷生
之可耻。回思画船箫鼓，绣榻管弦。妆楼小玉，依然鹦
鹉流音；金屋阿娇，宛若鸳鸯交颈。琵琶不响，团扇谁
怜？望故园兮途遥，叹风流兮云散。玉珥犀簪，繁华安
在？金脂雀粉，惆怅无存。且也自信何人，睹戚施而涕
陨。心乎痛矣，怀彼美而思归。是以《竹枝》之调，谱为薄
命之词，共成俚句三十章，寄回乡井，敢比《胡笳》？十八
拍流入国中，虽触目而伤时，聊长歌而当哭。前车既
倾，冀知儆于世间之贪痴父母；后辙可鉴，深有望于
闺阃之巾帼须眉。苟义命以自安，亦布荆之足乐。此
妾一片婆心，高张榜样耳。嗟乎！孟德云亡，蔡琰之归
思已绝；押衙难再，无双之生返何期。未逢落魄王孙莫知失路。不遇旧时宫竖，谁话开元？翡翠巢倾，荇芜
香杳，江城吹笛。吁嗟乎！红豆相思流水，抚弦，太息兮
白头安托？伤哉遇也！兴言及此，能不色与字飞，肠随
句断邪？续赋《闺情》十咏，岂曰彤管徽音，恍惚无题，依
稀古意。知者谅之，当勿见哂云尔。